Det er en meget, meget lettet og euforisk Karsten Hønge, der også tager plads i SFs folketingsgruppe i den næste periode.

Med et personligt stemmetal på 4146 stemmer genvinder Karsten Hønge klart det mandat, han ved sidste valg i 2015 snuppede fra Annette Vilhelmsen, som ikke stiller op denne gang. Dengang fik Hønge 2647 personlige stemmer.

- Jeg siger tusind tak til fynboerne. Jeg er simpelt hen så glad, og jeg er så glad for, at de har kunnet se gennem det her stormvejr, jeg har været ude i. Fynboerne kender mig godt - og vel har jeg da lavet en fejl - en klar fejl - men det er kun folk, der ikke arbejder, der ikke laver fejl. Jeg har altid arbejdet stenhårdt for Fyn, og det vil jeg blive ved med, siger Karsten Hønge til Fyens.dk

Den 60-årige SF'er er lettet over, at han ikke får vælgernes ultimative straf, efter at han den 26. maj med mere end 19.000 stemmer vandt en plads til Europaparlamentet - en plads, som han få dage senere gav videre til kollega Kira Marie Peter-Hansen.